KIRJALLINEN KYSYMYS E-3272/02

esittäjä(t): Michl Ebner (PPE-DE) komissiolle

(19. marraskuuta 2002)

Aihe: Vilpilliseltä kilpailulta suojautuminen Internetissä aluetunnusten rohmuaminen

Euroopan unioni on luonut 22. huhtikuuta 2002 annetulla asetuksella (EY) N:o 733/2002(1) tärkeän ja välttämättömän välineen aluetunnuksen .eu perustamiseksi. Asetuksella unioni haluaa suojella yrityksiä aluenimien rekisteröinnillä keinottelulta ja rekisteröinnin väärinkäytöltä sekä varata julkisyhteisöille erityisen ennakkorekisteröintiajan (ks. asetuksen johdanto-osan 16 kappale ja 5 artikla). Mutta mitä on tarkoitus tehdä yleisten aluetunnusten (esim. .com, .info, .biz) alalla, joiden sääntelyyn vaikuttaa erityisen voimakkaasti amerikkalainen järjestelmä? Aluetunnusten rohmuamista harjoitetaan nykyään erittäin paljon, mistä aiheutuu yrityksille suurta vahinkoa. Yrityksen perustamisen yhteydessä käy usein ilmi, että joku tunnusten rohmuaja on jo rekisteröinyt uuden yrityksen nimen alialuetunnuksena nimenomaisena tarkoituksenaan myydä se edelleen. Jos yrityksellä ei ole tavaramerkkioikeudellista rekisteröintiä, sillä on useimmiten suuria ongelmia aluenimen siirtämisessä. Tämä myöskin estää monesti yrityksen menestyksellisen toimimisen Internetissä. Se puolestaan haittaa tavaroiden vapaata liikkuvuutta yhteisön sisämarkkinoilla. Maantieteellisissä nimissä, joilla ei voi olla tavaramerkkioikeudellista suojaa, vaarantuu avoimuus ja samalla myös Internetin turvallisuus. Asia koskee maantieteellisiä nimiä, joilla on matkailullista merkitystä (Alppien laakso- ja vuoristoalueet, kylät, paikkakunnat, lomanviettoalueet jne.).

1. Onko aluetunnusten rohmuaminen komission mielestä käytäntö, joka on ristiriidassa avoimen ja reilun kilpailun kanssa ja erityisen haitallista kuluttajille, minkä vuoksi sen pitäisi olla kiellettyä koko yhteisössä?

2. Jos komissio on tätä mieltä, mihin käytännön toimiin se aikoo ryhtyä?

3. Aikooko komissio toteuttaa erityisiä toimia, jotta maantieteelliset nimet saavat koko yhteisössä erityisen suojan alueniminä?

4. Jos aikoo, miten se tapahtuu käytännössä?

(1) EYVL L 113, 30.4.2002, s. 1.

Erkki Liikasen komission puolesta antama vastaus

(21. tammikuuta 2003)

Komissio on tietoinen parlamentin jäsenen kysymyksessä mainitsemista Internetin aluetunnuksia koskevista käytännöistä.

Kuten parlamentin jäsen huomauttaa, Euroopan unioni on pyrkinyt suojelemaan yrityksiä tietyiltä väärinkäytöiltä aluetunnuksen .eu perustamisesta 22. huhtikuuta 2002 annetun parlamentin ja neuvoston asetuksen (EY) N:o 733/2002 säännöksillä. Näillä säännöksillä suojellaan maantieteellisiä seikkoja.

Aluetunnukseen .eu liittyviä julkisia poliittisia toimenpiteitä ovat muun muassa aiemmat oikeudet, maantieteellisten seikkojen suojelu sekä teollis- ja tekijänoikeuksien ja muiden oikeuksien käsittely. Niiden lisäksi komissio käynnisti elokuussa 2002 verkossa kyselytutkimuksen cybersquatting-ilmiöstä (aluetunnuksen rekisteröinnin väärinkäyttäminen) ja aikoo käynnistää perusteellisemman tutkimuksen ensi vuonna. Näiden aloitteiden tulokset auttavat komissiota arvioimaan lisätoimien tarvetta.

Yleisiin aluetunnuksiin (gTLDs) sovellettavia määräyksiä ei ole yhtenäistetty maailmanlaajuisesti. Erityisesti tuotemerkkien oikeudellinen suojelu taataan yleensä kansallisella lainsäädännöllä ja/tai UDRP-menettelyn (Uniform Dispute Resolution Process) periaatteilla, jotka Internetin nimien ja osoitteiden järjestämisestä vastaava ICANN-järjestö (Internet Corporation for Assigned Names

and Numbers) on hyväksynyt neuvoteltuaan Maailman henkisen omaisuuden järjestön (WIPO) kanssa. Muuntyyppisten nimien, kuten kauppanimien, henkilönnimien tai maantieteellisten nimien, osalta voidaan luottaa vain kansallisen lainsäädännön antamaan suojaan.

Maailman henkisen omaisuuden järjestö (WIPO) on tietoinen tilanteesta ja on käynnistänyt laajan kuulemisprosessin aluenimistä. WIPO päätti syyskuun 2002 lopussa pitämässään kokouksessa, että se ei tässä vaiheessa tee lisäehdotuksia UDRP:n laajentamisesta koskemaan henkilönnimiä sisältävien aluetunnusten kaappauksia. Kokouksessa sovittiin myös, että jatketaan farmaseuttisten tuotteiden kansainvälisten INN-nimien ja kauppanimien tilanteen tarkkailemista samalla, kun suositellaan tietyntyyppistä suojelua kansalaisjärjestöille ja maannimille. Maantieteellisten merkintöjen osalta komissio on jäsenvaltioiden täydellä tuella vaatinut suurimman mahdollisen suojelun tason varmistamista maantieteellisille nimityksille DNS-aluenimijärjestelmässä (Domain Name System). Tavaramerkkejä, teollismalleja ja maantieteellisiä merkintöjä koskevaa lainsäädäntöä käsittelevän pysyvän komitean (WIPO SCT) yhdeksännessä istunnossa, joka pidettiin Genevessä 11.15. marraskuuta 2002, komission valtuuskunta vaati siksi WIPO:a laatimaan yhteenvedon tällä foorumilla käydyistä keskusteluista. Yhteenveto muodostaa myös perustan todelliselle keskustelulle WIPO SCT:n kymmenennen istunnon aikana toukokuussa 2003.

Lisätietoja aiheesta on saatavana seuraavasta Internet-osoitteesta http://EYommerce.wipo.int/domains/ ja http://www.wipo.int/sct/en/.